**VŠEOBECNE ZÁVÄZNÉ NARIADENIE**

**obce Jakovany č. 1/2019**

**O UŽÍVANÍ VEREJNÝCH PRIESTRANSTIEV V OBCI Jakovany**

Obec Jakovany v zmysle § 6 a §11 ods. 4 písm. g) zákona 369/1990 Zb. o Obecnom zriadení vydáva pre územie obce Jakovany toto

**Všeobecne záväzné nariadenie o užívaní verejných priestranstiev v obci Jakovany (ďalej len „VZN“)**

# Článok 1- Úvodné ustanovenie

Toto VZN určuje verejné priestranstvá, upravuje ich užívanie a stanovuje sankcie za porušovanie povinností vyplývajúcich z tohto VZN.

**Článok 2 - Základné pojmy**

**Verejné priestranstvo** – za verejné priestranstvo sa považujú všetky miesta, ktoré slúžia verejnosti a to najmä: komunikácie, chodníky, parkoviská, pozemok na ktorom je umiestnená budova obecného úradu par. č. 55/parkovisko pred Oú, zelená plocha za, spevnená ploch za Oú / zelené pásy medzi komunikáciou a oplotením súkromných pozemkov, parky, námestia, cintoríny, športové areály a podobne. Tieto priestranstvá sú v majetku obce alebo v majetku štátu, prípadne v majetku fyzických alebo právnických osôb.

# Článok 3 – Užívanie verejných priestranstiev

1. Verejné priestranstvá môže užívať primeraným spôsobom ich určeniu každý.
2. Verejné priestranstvo – zelený pás pred rodinnými domami - si môžu vlastníci prípadne ich užívatelia primerane upravovať, na vjazdy na pozemok, na parkoviská a pod. (preddomová úprava). Na tieto úpravy je potrebný súhlas obce.
3. Tieto úpravy nesmú smerovať k tomu, že obmedzujú ich užívanie ostatnými účastníkmi, najmä nesmú byť nebezpečné. Je zakázané ich ohradzovať, oplocovať a tak znemožňovať ich užívanie ostatnými účastníkmi. Tiež je zakázané na ich ohraničovanie používať ostré predmety ako skaly, tyče a podobne.
4. Obec môže verejné priestranstvo vo verejnom záujme prenajať na určený účel, prípadne za úhradu prenajať na podnikanie.

# Článok 4 – Udržiavanie čistoty verejných priestranstiev

Udržiavanie čistoty verejných priestranstiev je spoločnou záležitosťou všetkých fyzických a právnických osôb pôsobiacich na území obce, ako aj všetkých obyvateľov a návštevníkov obce Jakovany. Čistenie a udržiavanie verejného priestranstva obce je jeho zametanie, umývanie, odstraňovanie blata, odpadkov, iných nečistôt, buriny a tiež kosenie a zimná údržba.

**Článok 5 – Preddomová úprava**

1. Na preddomovú úpravu verejného priestranstva podáva písomnú žiadosť vlastník alebo nájomca nehnuteľnosti, pred ktorou sa má úprava robiť.
2. Žiadosť sa podáva na obecnom úrade a žiadateľ v nej popíše akú preddomovú úpravu chce vykonať. Prílohou žiadosti je jednoduchý náčrt úprav.
3. Požadovanú preddomovú úpravu možno vykonať až po písomnom súhlase obce

# Článok 6 – Zodpovednosť za porušenie povinností tohto VZN - sankcie

1. Porušenia nariadenia sa dopustí ten, kto užíva verejné priestranstvo v rozpore s týmto VZN najmä:

1. **ak vykonáva preddomovú úpravu bez súhlasu obce,**
2. **ak vykoná preddomovú úpravu v rozpore so súhlasom obce alebo napriek nesúhlasu obce,**
3. **ak zabráni, znemožní, alebo obmedzí užívať verejné priestranstvo ostatným účastníkom,**
4. **ak umiestní zakázané predmety na verejnom priestranstve podľa článku 3 ods. 3 tohto VZN**
5. **ak znečisťuje verejné priestranstvo podľa článku 4 tohto VZN**

1. Vo veciach porušenia nariadenia podľa predchádzajúceho odseku rozhoduje a ukladá pokuty obec Jakovany v súlade s § 13 zákona o obecnom zriadení a v súlade so zákonom o priestupkoch.

1. Za porušenie povinností vyplývajúcich z tohto VZN môže obec Jakovany uložiť pokutu vo výške : právnickým osobám a fyzickým osobám oprávneným na podnikanie – **do** **6 638 Eur**

(slovom Šesťtisícšesťstotridsaťosem eur)

ostatným fyzickým osobám **33 Eur** (slovom Tridsaťtri eur)

1. Finančné prostriedky získané z pokút za porušenie povinností sú príjmom obce.

1. Pri ukladaní pokuty sa postupuje podľa všeobecných predpisov o správnom konaní.

1. Pri porušení povinností vyplývajúcich z tohto VZN fyzickými osobami sa postupuje podľa zákona o priestupkoch.

1. V prípade, že ten kto v rozpore s týmto VZN užíva verejné priestranstvo a neuvedie ho do pôvodného stavu ani na výzvu obce, vykoná tak obec na jeho náklady.

**Článok 7 – Platnosť a účinnosť**

Na tomto Všeobecne záväznom nariadení Obce Jakovany sa uznieslo Obecné zastupiteľstvo v Jakovanoch dňa 31.1.2019 uznesením č.

Všeobecne záväzne nariadenie ***o užívaní verejného priestranstva v obci Jakovany***  nadobúda účinnosť 15. dňom od vyvesenia po schválení na úradnej tabuli obce Jakovany.

V Jakovanoch dňa: 31. 01. 2019

**Ľubor Seman**

***starosta obce***

Návrh VZN vyvesený: 17.01.2019

zvesený: 31.01.2019

Schválené VZN vyvesené: zvesené: